Casino-roof: Drie slagoffers sterk aanAnthony White Die twee veiligheidswagte en polisiereservis van die Brakpan-polisie wat tydens Maandag se rooftog by Carnival City-casino kritiek gewond is, sterk in die hospitaal aan. Kapt. Julia Claassen, ŉ Gautengse polisiewoordvoerder, het Dinsdag aan Maroela Media bevestig die drie slagoffers is almal stabiel, maar steeds in die hoësorgeenheid. ŉ Beampte wat saam die polisiereservis werk, het hom as Anthony White geïdentifiseer. “White is ŉ baie passievolle polisieman. Hy is ook pa van ŉ 8 maande oue seuntjie. Ons bid hom ŉ spoedige herstel toe,” het sy kollega gesê. Maroela Media het vroeër berig tussen 15 en 25 mans het die casino omstreeks 00:20 Maandagoggend beroof en glo in vyf motors gevlug. ŉ Onbekende bedrag kontant is gesteel. ‘n Gesteelde bakkie wat as ŉ wegkommotor gebruik is, is later deur die polisie gevind. Claassen het gesê ŉ grootskaalse soektog is vir die verdagtes van stapel gestuur, maar teen Dinsdagoggend is niemand nog in verband met die voorval in hegtenis geneem nie.